食枸杞菊
作者：陳棣
朝代：宋

paragraphs: 君不見天隨有宅松江曲，屋隙牆陰多杞菊。
課兒採掇入杯盤，匕箸芳香勝粱肉。
又不見坡公昔佩刺史符，賓客少至無與娛。
偶餐杞菊作後賦，捫腹噎嘔猶軒渠。
散人枯腸真食杞，居士戲筆聊爾耳。
膠西自古號侯邦，齋厨縱乏寧需此。
我今作掾長苦饑，一區不異耕田時。
太倉紅腐才五斗，舉家食粥寧忍炊。
頹城草木迷荒榭，綠穎芳苕羅舍下。
官閒擷取芼春羹，未棘未莎皆不赦。
三年享此似無饜，二者誰云不可兼。
行趣歸裝耕谷口，此物猶堪饁南畝。